  Майя Бывальцева Ижкарлэн тусыз понна Станислав Черемных кылкутоз. 21-тӥ толсурысен со Архитектурая но карез лэсьтонъя валтӥсь управлениен кивалтӥсе юнматэмын. Со сярысь кар администрацилэн пресс-службаез ивортӥз. Та дырозь Черемных управленилэн кивалтӥсезлэн воштӥсез вал. Валтӥсь управленилэн кивалтӥсезлэн ужпумъёсыз: Ижын карез лэсьтонъя огъя политикаез нуон, карысь пуктӥськемъёслэсь архитектурая но чеберлыкъя умойлыксэс будэтон, Ижысь мер но экономика удысъёсты азинтонъя планэз быдэсъянъя ужрадъёс нуон, улон юртъёс котыръёсты но шутэтскон интыосты умоятон, соосты азинтон, пуктӥськемъёсты интыяку музъемез визьмо уже кутон но мукет. Управленилэн кивалтӥсезлэсь ужзэ быдэсъясь Татьяна Керсантинова азьвыл ужан интыяз берытскиз – управленилэн кивалтӥсезлэн воштӥсез. ВАТСАН Станислав Николаевич Черемных вордскиз 1981-тӥ арын. Ижысь техникая кун университетын «Промышленное и гражданское строительство» ӧнеръя дышетскиз. Пӧртэм лэсьтӥськон огазеяськонъёсын лэсьтӥськон ужъёсъя мастер, техник но инженер луыса ужаз. 2012-2015 аръёсы Ижкар администрациысь дышетонъя управлениын инфраструктураез возёнъя но огъя юанъёсъя ёзэтлэн кивалтӥсез вал. 2015-2018 аръёсы – Архитектурая но карез лэсьтонъя валтӥсь управленилэн кивалтӥсезлэн воштӥсез. 2021-тӥ арын южтолэзьысен куарусёнозь «Архитектурно-планировочное бюро» ужъюртын кивалтӥсьлэн производствоя воштӥсез луыса тыршиз. 2021-тӥ арын коньывуонэ выльысь выжтӥзы Архитектурая но карез лэсьтонъя валтӥсь управлениен кивалтӥсьлэн воштӥсез интые. Тегъёс: Ижкар Удмуртия архитектура кивалтӥсьёс  